SET ปิดเช้าเด้งแรง 11 จุด ลุ้นลดวันกักตัวนทท. หนุนศก.ฟื้น บ่ายเสี่ยงเจอขายทำกำไร
SET ปิดเช้าเด้งแรง 11 จุด ลุ้นลดวันกักตัวนทท. หนุนศก.ฟื้น บ่ายเสี่ยงเจอขายทำกำไร โดยดัชนีช่วงเช้าปิดที่ระดับ 1,598.19 จุด เพิ่มขึ้น 10.98 จุด หรือ 0.69% มูลค่าการซื้อขาย 4.05 หมื่นล้านบาท
1 เม.ย. 2564

สื่อข่าวรายงานว่า ดัชนีช่วงเช้าปิดที่ระดับ 1,598.19 จุด เพิ่มขึ้น 10.98 จุด หรือ 0.69% มูลค่าการซื้อขาย 4.05 หมื่นล้านบาท 
10 หุ้นดันดัชนีเช้านี้

ด้านนายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่ต่างเคลื่อนไหวในแดนบวก ขานรับประธานาธิบดีโจ ไบเดนแห่งสหรัฐฯเปิดเผยรายละเอียดแผนลงทุนด้านโครงสร้างพื้นฐานมูลค่ากว่า 2 ล้านล้านดอลลาร์ ครอบคลุมการใช้จ่าย 2 เฟสในระยะเวลา 8 ปี แต่ก็มีแนวทางปรับขึ้นภาษีนิติบุคคล ส่งผลให้ดาวโจนส์ฟิวเจอร์สอ่อนลงเล็กน้อย
ส่วนบ้านเราวันนี้จะลดวันกักตัวนักท่องเที่ยวชาวต่างชาติในพื้นที่นำร่องเป็นวันแรก โดยหากนักท่องเที่ยวต่างชาติฉีดวัคซีนก็จะกักตัวเหลือ 7 วัน, หากไม่ฉีดวัคซีนจะกักตัว 10 วัน แต่ถ้าเป็นกลุ่มเสี่ยงยังต้องกักตัว 14 วัน
พร้อมแนะนำให้ติดตามดัชนีผู้จัดการฝ่ายจัดซื้อ (PMI) ภาคการผลิตของสหรัฐฯที่จะออกมาในวันนี้ และตัวเลขการจ้างงานนอกภาคเกษตรของสหรัฐฯในวันศุกร์นี้
สำหรับแนวโน้มการลงทุนในช่วงบ่ายนี้ นายศราวุธ กล่าวว่า มีโอกาสลดช่วงบวกลงจากแรงขายทำกำไร เนื่องจากดัชนีฯเข้าใกล้แนวต้าน 1,600 จุด ซึ่งก็ปรับตัวขึ้นมามากแล้ว ส่วนแนวรับให้ไว้ที่ 1,585 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
EA      มูลค่าการซื้อขาย   2,027.70 ล้านบาท  ปิดที่  63.25 บาท เพิ่มขึ้น  1.25 บาท
KBANK   มูลค่าการซื้อขาย   1,961.51 ล้านบาท  ปิดที่ 148.00 บาท เพิ่มขึ้น  3.00 บาท
BBL     มูลค่าการซื้อขาย   1,384.47 ล้านบาท  ปิดที่ 128.50 บาท เพิ่มขึ้น  2.50 บาท
PTT     มูลค่าการซื้อขาย   1,304.80 ล้านบาท  ปิดที่  41.25 บาท เพิ่มขึ้น  0.25 บาท
GPSC    มูลค่าการซื้อขาย   1,123.46 ล้านบาท  ปิดที่  77.00 บาท ราคาไม่เปลี่ยนแปลง